Oliestorting: Mauritius soek vergoeding terwyl opruimingswerk voortduurFoto verskaf deur die Franse Weermag wys die oliestorting van die MV Wakashio (11 Augustus 2020) (Foto: Gwendoline Defente, EMAE via AP) Mauritius het gesê hy soek vergoeding van die eienaars van ŉ Japannese skip wat olie gestort het toe hy in vlak water naby die eilandnasie gestrand het. Dringende opruimingswerk duur voort om die oorblywende olie uit te pomp. Die MV Wakashio het sowat 1 000 ton van sy vrag van 4 000 ton olie in die see gestort en die kuslyn van Mauritius, insluitend ŉ beskermde vleilandgebied, besmet. Dit bedreig 35 jaar se werk om die gebied te herstel, het omgewingsaktiviste Woensdag gesê. Sowat 2 500 ton olie is reeds uit die skip gepomp. Die skip het op ŉ koraalrif by Point d’Esny, ŉ bewaringsgebied vir seldsame natuurlewe, gestrand. Werkers spook om die skip leeg te pomp voor dit in rowwe seetoestande skeur en verdere besoedeling veroorsaak. Eerste minister Pravind Jugnauth het gesê Mauritius versoek vergoeding vir die omvattende omgewingskade wat aangerig is van die Wakashio se eienaar, Nagashiki Shipping. Hy het die oliestorting ŉ nasionale ramp verklaar. Oliestorting van die MV Wakashio (10 Augustus 2020) (Foto: Nik Cole/Mauritian Wildlife Foundation via AP) Jugnauth se regering is onder druk om te verduidelik hoekom hy nie dadelik stappe gedoen het om die skip leeg te pomp toe dit op 25 Julie gestrand het nie. Die skip het twee weke later, ná dit herhaaldelik deur golwe geslaan is, gekraak en die olie het begin uitlek. Van die turkoois water om Mauritius is nou ŉ modderige swart kleur. Duisende inwoners werk al dae lank om die skade te probeer verminder deur rolle materiaal met strooi en suikerrietblare te vul in ŉ poging om die verspreiding van die olie te voorkom. Nagenoeg 400 ton olie wat in die see gestort het, is na raming reeds uit die see verwyder. Frankryk het ŉ vlootskip, militêre vliegtuie en tegniese raadgewers van nabygeleë Réunion gestuur ná Mauritius verlede week hulp versoek het. Japannese kenners het ook op die eiland aangekom en lewer bystand in die opruimingspogings. Die Verenigde Nasies stuur ook ŉ paar kenners. “Dit is noodsaaklik dat die skip leeg gepomp word voor dit skeur,” het Jean Hugue Gardenne van die Mauritiaanse natuurlewestigting gesê. “Heelwat olie is die afgelope paar dae uitgepomp, maar ons kan nie nou agteroorsit nie. Daar is reeds soveel skade aangerig.” Die stigting is besorg dat die oliestorting alle werk ongedaan sal maak wat hy reeds sedert 1985 gedoen het om die gebied te herstel, het Gardenne bygevoeg. “Ons het 200 000 inheemse bome geplant om die kuswoud te herstel,” het hy aan die Associated Press gesê. “Ons het ook bedreigde voëlspesies, insluitend die Mauritiusduif, die Mauritius-brilvoël en die kritiek bedreigde Mauritiuswewer in die Isle aux Aigrettes vrygestel. Nou word dit alles bedreig, aangesien olie in die grond en koraalriwwe insypel.” Mauritius het ŉ beroep op die internasionale gemeenskap gedoen vir noodbystand in die ongekende ekologiese katastrofe. Nie ŉ enkele Afrikaland het aan die versoek om hulp van een van sy eie AU-lede gehoor gegee nie. Afrikalande het dit oorgelaat aan een van die voormalige koloniale magte, Frankryk, om bystand te lewer. Mauritius was ŉ kolonie van Frankryk tot die eiland in 1810 aan Brittanje oorgegee is. Daar was ook nog nie enige berigte dat Brittanje hulp aangebied het nie.